**დანართი**

# **სპეციალური განათლების (მასწავლებლის განათლების) უმაღლესი განათლების დარგობრივი მახასიათებელი**

# **უმაღლესი განათლების I საფეხური**

# **ეროვნული კვალიფიკაციების ჩარჩოს VI დონე**

# 

**2021**

# 

# **შესავალი**

წინამდებარე დარგობრივი მახასიათებლის მიზანია ხელი შეუწყოს საერთაშორისო სტანდარტების შესაბამისი მასწავლებლის მომზადების საგანმანათლებლო პროგრამის შემუშავებას, სწავლის, სწავლებისა და შეფასების თანამედროვე მეთოდოლოგიის დანერგვას, პროგრამის ათვისებით ისეთი კომპეტენციების ჩამოყალიბებას, რომელთა საფუძველზე შესაძლებელი გახდება საზოგადოებრივ თუ პროფესიულ საქმიანობაში პირის შესაძლებლობების რეალიზება და კარიერულ წინსვლა. სპეციალური განათლების (მასწავლებლის განათლების) მომზადების საგანმანათლებლო პროგრამა რომლის მოცულობა შეადგენს 60 კრედიტს, ეფუძნება სპეციალური მასწავლებლის პროფესიულ სტანდარტს. მისი დასრულების შედეგად გაიცემა სპეციალური მასწავლებლის სერტიფიკატი. სპეციალური მასწავლებლის მომზადების 60 კრედიტიანი საგანმანათლებლო პროგრამის დარგობრივი მახასიათებელი ეფუძნება ეროვნული კვალიფიკაციების ჩარჩოს VI დონით განსაზღვრულ განზოგადებულ სწავლის შედეგებს. დასაქმების ბაზრის მოთხოვნებსა და საერთაშორისო სტანდარტებს.

ინკლუზიური განათლების მოდელი ეფუძნება იმ პრინციპს, რომ ყველა ბავშვს აქვს უფლება მიიღოს განათლება და მაქსიმალურად გამოავლინოს თავისი პოტენციალი. სპეციალური მასწავლებელი, ერთ-ერთი მთავარი აქტორია სპეციალური საგანმანათლებლო საჭიროებების მქონე მოსწავლეებზე მორგებული სწავლება-სწავლის პროცესისა და გარემოს უზრუნველყოფისთვის.

სპეციალური მასწავლებლის დარგობრივი მახასიათებელი მიზნად ისახავს ისეთი კვალიფიკაციის პროფესიონალების მომზადების ხელშეწყობას, რომლებსაც თანამედროვე გამოწვევების ფონზე ექნებათ მიმღებლობა სპეციალური საგანმანათლებლო საჭიროების მქონე პირთა მიმართ, ნათლად ექნებათ გააზრებული სპეციალური მასწავლებლის როლი და პასუხისმგებლობა სწავლება-სწავლის პროცესში.

წინამდებარე დარგობრივი მახასიათებელი განსაზღვრავს სპეციალური მასწავლებლის სერთიფიკატის მისანიჭებლად აუცილებელ მინიმალურ სავალდებულო სწავლის შედეგებს, მათ მისაღწევად საჭირო სწავლება–სწავლის, შეფასების მიდგომებს და სხვა არსებით მახასიათებლებს.

დარგობრივი მახასიათებლის მოქმედების ვადა განისაზღვრება 7 წლით ან საჭიროებისამებრ.

ინგლისურ ენაზე დარგობრივი მახასიათებლის დასახელებაა Subject Benchmark Statement of Special Education (Teacher Education).

სპეციალური განათლების (მასწავლებლის განათლების) დარგობრივი მახასიათებელი განსაზღვრავს იმ ცოდნის, უნარების, პასუხისმგებლობისა და ავტონომიურობის მინიმალურ სავალდებულო სტანდარტს, რომლებსაც ჩარიცხული პირი საგანმანათლებლო პროგრამის დასრულებისას შეიძენს.

წინამდებარე დარგობრივ მახასიათებელს უნდა იცნობდეს პირი, თუ იგი მონაწილეობს სპეციალური მასწავლებლის მომზადების (60 კრედიტიანი) საგანმანათლებლო პროგრამების ან საგანმანათლებლო პროგრამების კურიკულუმით გათვალისწინებული სასწავლო კურსების შემუშავებაში, განხორციელებასა და განხილვაში.

**დარგობრივი მახასიათებლის გაცნობა რეკომენდებულია:**

* აბიტურიენტისთვის, რომელსაც სურს დაეუფლოს სპეციალური მასწავლებლის პროფესიას;
* სპეციალური მასწავლებლის მომზადების (60 კრედიტიანი) საგანმანათლებლო პროგრამაზე ჩარიცხული პირისთვის, რომელსაც აინტერესებს რა ცოდნას, უნარებსა და კომპეტენციებს შეიძენს პროგრამის დასრულების შემდეგ;
* დამსაქმებლისათვის, რომელსაც სურს სპეციალური მასწავლებლის მომზადების (60 კრედიტიანი) საგანმანათლებლო პროგრამის კურსდამთავრებულის ცოდნის, უნარებისა და კომპეტენციების შესახებ ინფორმაციის მიღება.

წინამდებარე სპეციალური მასწავლებლის მომზადების (60 კრედიტიანი) საგანმანათლებლო პროგრამის დარგობრივი მახასიათებლით განსაზღვრული დებულებები, გარდა სარეკომენდაციო ხასიათისა, სავალდებულოა შესასრულებლად ყველა უმაღლესი საგანმანათლებლო დაწესებულებისათვის, სადაც ხორციელდება სპეციალური მასწავლებლის მომზადების 60 კრედიტიანი საგანმანათლებლო პროგრამა.

ამასთან, საგანმანათლებლო პროგრამის დეტალური შინაარსი, მისი განხორციელების გზები, ასევე სწავლება-სწავლისა და შეფასების მეთოდები განისაზღვრება თითოეული უმაღლესი საგანმანათლებლო დაწესებულების მიერ ავტონომიურად საქართველოში მოქმედი კანონმდებლობის შესაბამისად.

დარგობრივ მახასიათებელთან სპეციალური მასწავლებლის მომზადების (60 კრედიტიანი) საგანმანათლებლო პროგრამის შესაბამისობის მონიტორინგი შესაძლებელია განხორციელდეს პერიოდულად, მოქმედი აკრედიტაციის სტანდარტებისა და შესაბამისი პროცედურების საფუძველზე.

სპეციალური მასწავლებლის მომზადების (60 კრედიტიანი) საგანმანათლებლო პროგრამის დარგობრივი მახასიათებლის შემუშავების საფუძველს წარმოადგენს:

* საქართველოს კანონი ზოგადი განათლების შესახებ;
* „მასწავლებლის პროფესიული სტანდარტის დამტკიცების შესახებ“ საქართველოს განათლებისა და მეცნიერების მინისტრის 2008 წლის 21 ნოემბრის N1014 ბრძანება;
* „მასწავლებლის პროფესიული განვითარებისა და კარიერული წინსვლის სქემის დამტკიცების შესახებ“ საქართველოს მთავრობის 2019 წლის 23 მაისის N241 დადგენილება;
* საქართველოს განათლების და მეცნიერების მინისტრის 2018 წლის 21 თებერვლის ბრძანება N16/ნ „ინკლუზიური განათლების დანერგვის, განვითარებისა და მონიტორინგის წესების, აგრეთვე სპეციალური საგანმანათლებლო საჭიროების მქონე მოსწავლეთა იდენტიფიკაციის მექანიზმის დამტკიცების თაობაზე“;
* „ეროვნული სასწავლო გეგმის დამტკიცების შესახებ“ საქართველოს განათლების და მეცნიერების მინისტრის 2016 წლის 18 მაისის N40 ბრძანება;
* „საჯარო სკოლების მასწავლებელთა შრომის ანაზღაურების მინიმალური ოდენობისა და პირობების დადგენის თაობაზე“ საქართველოს განათლების და მეცნიერების მინისტრის 2015 წლის 28 სექტემბრის N126/ნ ბრძანება;
* შეზღუდული შესაძლებლობის მქონე პირთა უფლებების კონვენცია;
* იუნესკოს სალამანკას დეკლარაცია;
* ბავშვთა უფლებების კონვენცია;
* 2014 წლის 27 ივნისის საქართველო-ევროკავშირის ასოცირების შესახებ შეთანხმება;
* საქართველოს კანონი დისკრიმინაციის ყველა ფორმის აღმოფხვრის შესახებ;
* 2020 წლის 1 სეტემბრის „ბავშვის უფლებების კოდექსი“.
* სხვა მარეგულირებელი დოკუმენტები:

სპეციალური მასწავლებლის მომზადების (60 კრედიტიანი) საგანმანათლებლო პროგრამის დარგობრივი მახასიათებლის განახლების საფუძველია აღნიშნული დოკუმენტის შესაბამისობაში მოყვანა ეროვნული კვალიფიკაციების ჩარჩოს მიერ განსაზღვრულ და დასაქმების ბაზარზე არსებულ მოთხოვნებთან, ასევე საქართველოს კანონმდებლობით განსაზღვრულ რეგულაციებთან.

# **სწავლის სფეროს აღწერა**

სპეციალური მასწავლებლის მომზადება ემსახურება სკოლებსა და საგანმანათლებლო ინსტიტუციებში (დღის ცენტრები, სკოლები, სკოლამდელი დაწესებულებები და ა.შ.) სპეციალური საგანმანათლებლო საჭიროების მქონე მოსწავლეებისათვის შესაბამისი კვალიფიკაციის, ცოდნის, უნარებისა და პასუხისმგებლობების მქონე პირის მომზადებას.

სპეციალური საგანმანათლებლო საჭიროება გულისხმობს სირთულეებს ან შეზღუდულ შესაძლებლობას, რომელსაც აწყდება მოსწავლე სწავლის პროცესში და რომლის დაძლევაც სპეციალური დახმარების გარეშე უჭირს შემდეგ სფეროებში: აკადემიური უნარები (კითხვა, წერა, ანგარიში), ინფორმაციის გაგება, გააზრება, საკუთარი აზრის და შეხედულებების გადმოცემა, ქცევის მართვა, ურთიერთობა თანატოლებთან, მოწესრიგებულობა, სხვადასხვა სახის სენსორული და ფიზიკური დარღვევები, გრძელვადიანი მკურნალობის ან ჰოსპიტალიზაციის შემდგომი საჭიროება, უმცირესობების წარმომადგენლობა ან სოციალური დაუცველობა; განსაკუთრებული მხარდაჭერა სავალდებულო/ფორმალური განთლების მიღმა მყოფი მოსწავლეებისთვის.[[1]](#footnote-1)

სპეციალურ მასწავლებელი რეაგირებს მოსწავლეთა ინდივიდუალურ საგანმანათლებლო საჭიროებებზე. საკუთარი კომპეტენციის ფარგლებში, საზოგადოებრივ ცხოვრებაში მოსწავლის ინტეგრირების ხელშეწყობის მიზნით მონაწილეობს ინდივიდუალური სასწავლო გეგმის შემუშავებაში, შესაბამისი აქტივობების დაგეგმვასა და განხორციელებაში.

მასწავლებლის პროფესიული განვითარებისა და კარიერული წინსვლის სქემის დამტკიცების შესახებ“ საქართველოს მთავრობის 2019 წლის 23 მაისის №241 დადგენილებაში სხვა ცვლილებებთან ერთად სპეციალური მასწავლებლის პროფესიული წინსვლის შესახებაც გაჩნდა ჩანაწერი. გაიწერა კონკრეტული გზები, როგორ აიმაღლებენ სტატუსს და რა სახის გამოცდების ჩაბარება მოუწევთ სპეციალურ მასწავლებლებს.

2020 წელს მოქმედი სპეციალური მასწავლებლები ჩაერთნენ მასწავლებლის პროფესიული განვითარებისა და კარიერული წინსვლის სქემაში, ხოლო 2021 წელს შესაბამისი სფეროს სპეციალისტებს პირველად მიეცათ სპეციალურ განათლებაში შესაბამისი კომპეტენციის დადასტურების შესაძლებლობა გამოცდის გზით. ამჟამინდელი მდგომარეობით საქართველოში სპეციალური მასწავლებლის კვალიფიკაციის მქონე პირთა რაოდენობა არასაკმარისია იმისთვის, რომ დააკმაყოფილოს საქართველოში არსებული სკოლების მზარდი მოთხოვნა კვალიფიციურ სპეციალური განათლების მასწავლებელზე.

სპეციალური მასწავლებლის პროფესია რეგულირდება საქართველოს კანონმდებლობით, რომელიც. განსაზღვრავს სპეციალური მასწავლებლის მომზადების 60-კრედიტიან პროგრამაზე დაშვების წინაპირობებსა და შესაბამის მოთხოვნებს, ასევე სპეციალური მასწავლებლის მომზადების 60 კრედიტიან პროგრამაზე წინამდებარე დარგობრივი მახასიათებლით დაშვების წინაპირობად განსაზღვრულია სწავლების 2 წლიანი გამოცდილება ან სსსმ/შშმ ბავშვებთან მუშაობის 2 წლიანი გამოცდილება. პროგრამის დასრულების შემდეგ პირზე გაიცემა სპეციალური მასწავლებლის სერტიფიკატი.

# **III. სწავლის შედეგები**

დარგობრივი მახასიათებლით განსაზღვრული სწავლის შედეგები მიმართულია იმ ცოდნის, უნარების, პასუხისმგებლობისა და ავტონომიურობის შეძენა/განვითარებისაკენ, რომელიც კურსდამთავრებულს მოეთხოვება შესაბამის საფეხურზე (60 კრედიტიანი ან/და ბაკალავრიატის) სწავლის დასრულებისას.

უმაღლეს საგანმანათლებლო დაწესებულებას, საგანმანათლებლო პროგრამების შემუშავებისას შეუძლია საუკეთესო საერთაშორისო პრაქტიკისა და დარგის თანამედროვე მიღწევების/გამოცდილების, სპეციალური განათლების სფეროს განვითარების მიზნით დამატებით სხვა სწავლის შედეგებიც განსაზღვროს.

## 3.1 სპეციალური მასწავლებლის განათლების 60-კრედიტიანი პროგრამის დასრულების შემდეგ კურსდამთავრებული:

### **3.1.1 ცოდნა და გაცნობიერება**

* ახდენს ზოგადი ცოდნის დემონსტრირებას ინკლუზიური განათლების არსის, მისი ძირითად პრინციპებისა და მახასიათებლების, სპეციალური და ინკლუზიური განათლების ისტორიული და ფილოსოფიური საფუძვლების შესახებ;
* განსაზღვრავს ეროვნული სასწავლო გეგმის ადაპტაციის: აკომოდაციის/მოდიფიკაციის სახეებსა და მის მნიშვნელობას ინდივიდუალური სასწავლო გეგმის შემუშავების პროცესში;
* აანალიზებს ბავშვის განვითარების კანონზომიერებებს და მის ხელშემწყობ ფაქტორებს, აღწერს განვითარების დარღვევებს და მათ გამოვლინებებს, რომელიც ხელს უშლის ინდივიდს სწავლასა და დამოუკიდებელ ფუნქციონირებაში;
* აანალიზებს და არგუმენტირებულად ასაბუთებს თუ რა გავლენას ახდენს გარემოში არსებული მოლოდინები, მნიშვნელოვანი უფროსების დამოკიდებულება და უკუკავშირი ინდივიდის აკადემიურ მიღწევასა და ქცევაზე;
* ასაბუთებს ინკლუზიური განათლების დანერგვის პროცესში გუნდური მიდგომის მნიშვნელობას, სხვა მასწავლებლებთან, სპეციალისტებთან, სპეციალური საგანმანათლებო საჭიროების მქონე პირებთან და ოჯახებთან თანამშრომლობისა და მათი მხარდაჭერის აუცილებლობას.

### **3.1.2 უნარი**

* ამოიცნობს ინდივიდის სავარაუდო სპეციალურ საგანმანათლებლო საჭიროებას და უზრუნველყოფს დროულ რეფერირებას შესაბამის სპეციალისტთან;
* ინდივიდუალური სასწავლო გეგმის ჯგუფის წევრებთან ერთად, სპეციალური საგანმანათლებლო საჭიროების მქონე მოსწავლის შეფასების საფუძველზე ადგენს და ახორციელებს ინდივიდუალურ სასწავლო გეგმას;
* ინდივიდუალური სასწავლო გეგმის ჯგუფის წევრებთან ერთად, გეგმავს და ახორციელებს აქტივობებს/პროგრამას სასწავლო გარემოში თანატოლებს შორის პოზიტიური ურთიერთობის ჩამოყალიბებისა და ჯგუფთან მიკუთვნებულობის ხელშეწყობის მიზნით;
* მონაწილეობს საგანმანათლებლო სისტემის სხვადასხვა საფეხურზე სპეციალური საგანმანათლებლო საჭიროების მქონე პირის ტრანზიციის გეგმის შემუშავებასა და განხორციელებაში;
* წარმართავს განათლების პროცესს უნივერსალური სასწავლო დიზაინის პრინციპების შესაბამისად.

### **3.1.3 პასუხისმგებლობა და ავტონომიურობა**

* სამსახურეობრივი მოვალეობის შესრულებისას იცავს პროფესიული ეთიკას;
* მუშაობს მტკიცებულებაზე დაფუძნებული პრაქტიკის პრინციპების საფუძველზე;
* განსაზღვრავს საკუთარ სასწავლო საჭიროებებს და გეგმავს პროფესიულ განვითარებას.

# **IV. სწავლება, სწავლა და შეფასება**

სპეციალური განათლების საგანმანათლებლო პროგრამების აუდიტორული და დისტანციური სწავლების ერთიანმა კურსმა უნდა დააბალანსოს თეორიული და პრაქტიკული ასპექტები, უზრუნველყოს სწავლის შედეგების მინიმალური მოთხოვნების მიღწევა და მომავალი სპეციალისტების მომზადება პროფესიული საქმიანობისთვის, რომელიც პრაქტიკული უნარების, სამეცნიერო ცოდნისა და მეთოდების სათანადო გამოყენებას მოითხოვს.

სპეციალური მასწავლებლის პროგრამის სწავლების-სწავლისა და შეფასებისას უნდა ეფუძნებოდეს სტუდენტზე ორიენტირებული სწავლების პრინციპებს. სწავლება–სწავლის მეთოდები, სასწავლო კურსის სპეციფიკიდან გამომდინარე, უნდა უზრუნველყოფდეს პროგრამის მიზნით გათვალისწინებული სწავლის შედეგების მიღწევას.

**სწავლებისას შესაძლებელია გამოყენებულ იქნეს შემდეგი ფორმები და მეთოდები:**

* ლექცია, სემინარი;
* ინდუქცია/დედუქცია;
* ანალიზი/სინთეზი;
* დისკუსია/დებატები;
* ევრისტიკული მეთოდი;
* პრაქტიკული მუშაობა (სემინარი, სასწავლო/საველე პრაქტიკა);
* დამოუკიდებელი მუშაობა;
* ელექტრონული რესურსებით სწავლება;
* დისკუსია/დებატები;
* ჯგუფური მუშაობა;
* პრობლემაზე დაფუძნებული სწავლება;
* შემთხვევის ანალიზი;
* სუპერვიზია;
* გონებრივი იერიში;
* მასალის ანალიზი და სინთეზი;
* ინტროსპექცია და თვითრეფლექსია;
* კომპეტენციაზე დაფუძნებული სწავლება;
* Result ფორმატი;
* სიტუაციის მოდელირება და როლური თამაშები;
* ესეს, რეფერატის, პრეზენტაციის მომზადება;
* და სხვ.

პროგრამაზე ჩარიცხული პირის შეფასების კომპონენტები და მეთოდები პროგრამის თითოეული სასწავლო კურსის სილაბუსით გათვალისწინებული შეფასების ფორმები (აქტივობა, შუალედური და დასკვნითი შეფასება) შესაძლებელია მოიცავდეს შეფასების კომპონენტებს, რომლებიც განსაზღვრავს ჩარიცხული პირის ცოდნის, უნარის და კომპეტენციის შეფასების შემდეგ საშუალებებს:

* ზეპირი გამოცდა;
* წერითი გამოცდა;
* ზეპირი გამოკითხვა;
* წერითი გამოკითხვა;
* საშინაო დავალება;
* პრეზენტაცია;
* წერილობითი ნაშრომი;
* პრაქტიკული სამუშაო;
* პრაქტიკის ანგარიში;
* პორტფოლიო;
* და სხვ.

***პროგრამაში შემავალი თითოეული სასწავლო კურსის სილაბუსით გათვალისწინებული შეფასების კომპონენტები შესაძლებელია აერთიანებდეს შეფასების შემდეგ მეთოდებს:***

* ტესტი;
* ქვიზი;
* ღია კითხვა;
* ესე;
* პრეზენტაცია;
* დემონსტრირება;
* მოხსენება;
* სასემინარო მოხსენება;
* რეფერატი (წერითი ნაშრომი);
* კითხვა–პასუხი;
* პრაქტიკული დავალების შესრულება;
* თეორიული დავალების შესრულება;
* ჯგუფური დავალების შესრულება;
* დისკუსია–დებატებში მონაწილეობა;
* პრაქტიკის ანგარიში;
* პორტფოლიო;
* სხვა.

პროგრამებში პრაქტიკული კომპონენტი ემსახურება პროგრამაზე ჩარიცხული პირების პრაქტიკული უნარების განვითარებას და პროგრამის განუყოფელი ნაწილია. სპეციალური მასწავლებლის მომზადების 60 კრედიტიანი საგანმანათლებლო პროგრამა უნდა მოიცავდეს სასკოლო პრაქტიკას არანაკლებ 10 ECTS კრედიტის მოცულობით, პროგრამის ფარგლებში ასევე შესაძლებელია გათვალისწინებული იყოს სასწავლო კურსებში ჩაშენებული პრაქტიკა.

# **V. დამატებითი ინფორმაცია**

## **5.1. პროგრამის განხორციელებაში ჩართული პირების კვალიფიკაცია**

სპეციალური მასწავლებლის მომზადების (60 კრედიტიანი) საგანმანათლებლო პროგრამის განხორციელება შესაძლებელია უმაღლესი საგანმანათლებლო დაწესებულების მიერ შესაბამისი რაოდენობისა და კვალიფიკაციის მქონე აკადემიური პერსონალის და მოწვეული სპეციალისტების ჩართულობით, რომლებიც სათანადო გამოცდილებითა და კომპეტენციებით უზრუნველყოფენ პროგრამის სტაბილურ, ეფექტიან ფუნქციონირებას და განვითარებას, პროგრამით განსაზღვრული სწავლის შედეგების მიღწევას.

**პრაქტიკის კომპონენტის განხორციელებაში ჩართული პირების კვალიფიკაცია**

სასკოლო პრაქტიკა სწავლის პერიოდში შესაძლოა იყოს როგორც სასწავლო კურსებში ჩაშენებული, ისე დამოუკიდებლად განხორციელებული.

უმაღლეს საგანმანათლებლო დაწესებულებაში პრაქტიკის კომპონენტის ხელმძღვანელი უნდა აკმაყოფილებდეს შემდეგ საკვალიფიკაციო მოთხოვნებს: არანაკლებ მაგისტრის აკადემიური ხარისხი სპეციალური განათლების, განათლების ან/და ფსიქოლოგიის მიმართულებით, და ინკლუზიური განათლების სფეროში წავლების ან/და მუშაობის არანაკლებ 3 წლიანი გამოცდილება.

ზოგადსაგანმანათლებლო დაწესებულებაში პრაქტიკის განხორციელებაში ჩართული პირი უნდა აკმაყოფილებდეს შემდეგ საკვალიფიკაციო მოთხოვნებს: ინკლუზიური განათლების სფეროში სწავლების ან/და მუშაობის არანაკლებ 3 წლიანი გამოცდილება, არანაკლებ უფროსი მასწავლებელი ან/და უფროსი სპეციალური მასწავლებელი ან/და ფსიქოლოგი.

სტუდენტებისათვის პრაქტიკის კომპონენტის განხორციელება გარდა პარტნიორი სკოლებსა, ასევე შესაძლებელია იმ ორგანიზაციებში, რომლებიც ახორციელებენ სპეციალური საგანმანათლებლო საჭიროებისა და შეზღუდული შესაძლებლობის მქონე პირების სწავლებას ან/და დამატებითი სერვისების მიწოდებას (ადრეული განვითარების პროგრამა, აუტიზმის პროგრამა, შშმ პირთა დღის ცენტრები, აბილიტაცია რეაბილიტაციისა და ინტერვენციის ცენტრები და სხვა).

უმაღლეს საგანმანათლებლო დაწესებულება თავად განსაზღვრავს პრაქტიკის ფორმას და მისი განხორციელების ადგილს არსებული რესურსების, ინფრასტრუქტურის და საგანმანათლებლო პროგრამების მიზნის, შინაარსისა და შედეგების მიღწევის გზების გათვალისწინებით.

## **5.2 მატერიალური რესურსები და ინფრასტრუქტურა**

უმაღლეს საგანმანათლებლო დაწესებულებაში სპეციალური მასწავლებლის მომზადების სპეციფიკის გათვალისწინებით უნდა არსებობდეს აუცილებელი ინვენტარით და ტექნიკური საშუალებებით აღჭურვილი სასწავლო ფართი, რაც აკადემიურ და მოწვეულ პერსონალს და სტუდენტებს შეუქმნის სწავლის შედეგების მისაღწევად აუცილებელ პირობებს.

საგანმანათლებლო პროგრამების მიზნებით განსაზღვრული სწავლის შედეგების მიღწევისათვის უმაღლესმა საგანმანათლებლო დაწესებულებამ სტუდენტებისთვის უნდა უზრუნველყოს:

* საინფორმაციო–ტექნოლოგიური და სხვა სახის მატერიალურ–ტექნიკური საშუალებებით აღჭურვილი კაბინეტები და აუდიტორიები;
* მუდმივად განახლებად წიგნად ფონდზე, საერთაშორისო ელექტრონულ საბიბლიოთეკო ბაზებსა და სხვა შესაბამის სასწავლო მასალებზე წვდომა;
* შესაბამისი სასწავლო მულტიმედიური მასალები;
* სხვა/დამატებითი რესურსები და მატერიალურ-ტექნიკური საშუალებები, რომლებიც უზრუნველყოფს სწავლა-სწავლების, პრაქტიკული და ტრანსფერული უნარების განვითარებას.

## **5.3. დასაქმების პერსპექტივა**

სპეციალური მასწავლებლის აკადემიური ხარისხის მქონე პირი შეიძლება დასაქმდეს ზოგადსაგანამანათლებლო ან/და პროფესიულ საგანმანათლებლო დაწესებულებაში, დღის ცენტრებში, სარეაბილიტაციო დაწესებულებებში, მცირე საოჯახო ტიპის ცენტრებში, ასევე განათლების სფეროში, მოქმედი კანონმდებლობით განსაზღვრული რეგულაციების გათვალისწინებით ყველგან, სადაც საჭიროა შესაბამისი კომპეტენციების მქონე სპეციალისტი.

# **VI. დარგობრივი მახასიათებლის შემმუშავებელი ჯგუფის წევრები**

|  |  |  |  |
| --- | --- | --- | --- |
| **N** | **სახელი, გვარი** | **ორგანიზაცია/დაწესებულება** | **თანამდებობა** |
| 1 | ეკატერინე გიგაშვილი | სსიპ - გორის სახელმწიფო სასწავლო უნივერსიტეტი | განათლების, ზუსტ და საბუნებისმეტყველო მეცნიერებათა ფაკულტეტის პროფესორი |
| 2 | ელისო მურვანიძე | სსიპ - საქართველოს ფიზიკური აღზრდისა და სპორტის სახელმწიფო სასწავლო უნივერსიტეტი | ფიზიკური მედიცინისა და რეაბილიტააცისს ფაკულტეტის სამსახურის უფროსი, ასოცირებული პროფესორი (ადაპტური ფიზიკური აღზრდისა და სპორტის ლექტორი); ბავშვთა ასაკის შეზღუდულ შესაძლებლობათა საქართველოს აკადემიის საბჭოს თავჯდომარის მოადგილე; საქართველოს ფიზიკურ თერაპევტთა ასოციაციის დირექტორი |
| 3 | ნატო ქობულაძე | სსიპ აკაკი წერეთლის სახელმწიფო უნივერსიტეტი | პედაგოგიკის დეპარტამენტის ასოცირებული პროფესორი |
| 4 | ბაია კუბლაშვილი | შპს - ევროპის უნივერსიტეტი | ასისტენტ-პროფესორი, ფსიქოლოგიის საბაკალავრო პროგრამის თანახელმძღვანელი |
| 5 | თამარ გაგოშიძე | სსიპ - ივანე ჯავახიშვილის სახელობის თბილისის სახელმწიფო უნივერსიტეტი | ფსიქოლოგიისა და განათლების ფაკულტეტის დეკანი, პროფესორი, ნევროლოგიისა და ნეიროფსიქოლოგიის ინსტიტუტის დამფუძნებელი; თ.გაგოშიძის ნეიროფსიქოლოგიის ცენტრის დამფუძნებელი, ფსიქომეტრული და საკონსულტაციო ასოციაციის პრეზიდენტი |
| 6 | მაია ჭიჭილეიშვილი | სსიპ - ბათუმის ხელოვნების სასწავლო უნივერსიტეტი | რექტორი, პროფესორი |
| 7 | შორენა ძამუკაშვილი | სსიპ - იაკობ გოგებაშვილის სახელობის თელავის სახელმწიფო უნივერსიტეტი | განათლების მეცნიერებათა ფაკულტეტის ასოცირებული პროფესორი |
| 8 | თამარ კაკუტია | შპს - საქართველოს ეროვნული უნივერსიტეტი სეუ | განათლების ადმინისტრირების სამაგისტრო პროგრამის პროფესორი |
| 9 | მარინე გურგენიძე | სსიპ - ბათუმის შოთა რუსთაველის სახელმწიფო უნივერსიტეტი | ზუსტ მეცნიერებათა და განათლების ფაკულტეტის ასოცირებული პროფესორი |
| 10 | ნინო კობალაძე | ა(ა)იპ - საქართველოს საპატრიარქოს წმიდა ანდრია პირველწოდებულის სახელობის ქართული უნივერსიტეტი | მასწავლებლის მომზადების 60 კრედიტიანი საგანმანათლებლო პროგრამის მოწვეული მასწავლებელი |
| 11 | თამარ შინჯიაშვილი | სსიპ - სოხუმის სახელმწიფო უნივერსიტეტი | განათლების მეცნიერებათა ფაკულტეტის დეკანი, ასოცირებული პროფესორი |
| 12 | მარიამ რამინაშვილი | შპს - თბილისის თავისუფალი აკადემია | მასწავლებლის მომზადების საგანმანათლებლო პროგრამების ასისტენტ-პროფერსორი, მასწავლებლის მომზადების საგანმანათლებლო პროგრამების ხელმძღვანელი |
| 13 | პაატა პაპავა | შპს - კავკასიის უნივერსიტეტი | განათლების სკოლის აფილირებული ასოცირებული პროფესორი; მასწავლებელთა პროფესიული უნარების პროგრამის კოორდინატორი |
| 14 | ასმათ შონია | სსიპ - შოთა მესხიას ზუგდიდის სახელმწიფო სასწავლო უნივერსიტეტი | საზოგადოებრივი მეცნიერებისა და ჯანდაცვის ფაკულტეტის დეკანის მოადგილე, ასოცირებული პროფესორი |
| 15 | სოფიკო გვარამაძე | სსიპ - სამცხე-ჯავახეთის სახელმწიფო უნივერსიტეტი | განათლების, ჰუმანიტარულ და სოციალურ მეცნიერებათა ფაკულტეტის მოწვეული ლექტორი |
| 16 | ლეილა მარუაშვილი | სსიპ - თბილისის ვანო სარაჯიშვილის სახელობის სახელმწიფო კონსერვატორია | მუსიკის თეორიის მიმართულების პროფესორი, მუსიკის მასწავლებლის მომზადების საგანმანათლებლო პროგრამის ხელმძღვანელი |
| 17 | თინათინ ჭინჭარაული | სსიპ - ილიას სახელმწიფო უნივერსიტეტი | პროფესორი |
| 18 | ნინო გოგიჩაძე | სსიპ - ილიას სახელმწიფო უნივერსიტეტი | ბავშვის განვითარების ინსტიტუტი |
| 19 | გიორგი გახელაძე | შპს - აღმოსავლეთ ევროპის უნივერსიტეტი | მასწავლებლის მომზადების პროგრამის ხელმძღვანელი, ასოცირებული პროფესორი |
| 20 | თამარ ჟღენტი | საქართველოს განათლებისა და მეცნიერების სამინისტრო | საერთაშორისო ურთიერთობებისა და სტრატეგიული განვითარების დეპარტამენტის ინკლუზიური განვითარების სამმართველოს უფროსის მოვალეობის შემსრულებელი |
| 21 | თამარ ისაკაძე | საქართველოს განათლებისა და მეცნიერების სამინისტრო | საერთაშორისო ურთიერთობებისა და სტრატეგიული განვითარების დეპარტამენტის ინკლუზიური განვითარების სამმართველოს მულტიდისციპლინური გუნდის კოორდინატორი |
| 22 | მარიამ გოგინაშვილი | ა(ა)იპ თბილისის საბავშვო ბაგა-ბაღების მართვის სააგენტო | ბაგა-ბაღების განვითარების განყოფილების უფროსი |
| 23 | ნონა პოპიაშვილი | სსიპ - მასწავლებელთა პროფესიული განვითარების ეროვნული ცენტრი | სტანდარტების განვითარებისა და დანერგვის პროგრამის ხელმძღვანელი |
| 24 | მარიანა ხუნძაყიშვილი | UNICEF Georgia | ინკლუზიური განათლების ოფიცერი |
| 25 | თეონა ყაჭეიშვილი | ა(ა)იპ - მშობელთა ხიდი | თავმჯდომარე |
| 26 | ნათია ნიაური | სპეციალური განათლების პედაგოგთა ასოციაცია | თავმჯდომარე |
| 27 | ნინო ველთაური | სსიპ - დასაქმების ხელშეწყობის სახელმწიფო სააგენტო | დირექტორი |
| 28 | ქეთევან აბულაძე | სსიპ - სახელმწიფო ზრუნვისა და ტრეფიკინგის მსხვერპლთა, დაზარალებულთა დახმარების სააგენტო | ფილიალის „თბილისის ჩვილ ბავშვთა სახლის“ ადრეული განვითარების სპეციალისტი |

1. დეტალური განმარტებისთვის იხ. ეროვნული სასწავლო გეგმა [↑](#footnote-ref-1)